માતર EWS-2 મુખ્યમંત્રી આવાસ યોજનામાં 90થી વધુ રહીશોની જમા રકમ સલવાતાં રોષ
બુધવાર, એપ્રિલ 24 2019, 09:45 Hrs(IST)
નવગુજરાત સમય | Publish Date: Oct 2 2018 3:55PM
- દોઢ વર્ષથી ધરમધક્કાઃ વ્યકિતદીઠ રૂ. એક લાખ દસ હજાર ચેકથી ભર્યા છતાં કોઇ જ કાર્યવાહી થઇ નથી
- ગુજરાત હાઉસિંગ બોર્ડ દ્વારા મુખ્યમંત્રી આવાસ યોજના અંતર્ગત માતરના રહીશો પાસેથી રૂ.૧,૧૦,૦૦૦ ભર્યા છતાં પણ તેઓને દોઢ વર્ષથી માત્ર સરકારી તંત્રના ઠાલા વચનો જ સાંભળવા મળી રહ્યા છે. આવા કુલ ૯૦ લાભાર્થીઓએ નાણાં ભર્યા હતા. ના તો તેઓને મકાન કયારે બનશે તેનો જવાબ મળે છે કે ના તો, તેઓને નાણાં પરત કયારે મળશે તેનો જવાબ મળે છે? આમ અરજદારો સરકારી કચેરીઓના ધરમધકકા ખાઇને થાકી ગયા છે. શું આ બાબતે તંત્ર દ્વારા કોઇ કાર્યવાહી કરાશે ખરી?
આ અંગેની વધુ માહિતી આપતાં માતરના સુરેશભાઈ કા.પટેલે જણાવ્યું હતું કે, માતરમાં ગુજરાત હાઉસીંગ બોર્ડ દ્વારા મુખ્યમંત્રી આવાસ યોજના ઈડબલ્યુએસ-૨ની આવાસ યોજના મેળવવા માટે અમોએ અરજી કરી હતી. તેના માટે અમારી સાથે અંદાજે ૯૦થી વધુ અરજદારોએ તા.૨૨-૭-૧૬ના રોજ ફોર્મ ભર્યા હતા. તે વખતે રૂ.૧૫ હજારનો ડ્રાફ્ટ પણ આપ્યો હતો. હાઉસીંગ બોર્ડના જણાવ્યા મુજબ તમામ ડોક્યુમેન્ટ પૂરા પાડયા હતા. ત્યારબાદ હાઉસીંગ બોર્ડ દ્વારા ફરીથી રકમ માંગી હતી. ત્યારે અમો બધાએ રૂ. ૯૫ હજારની રકમ ફરી તા. ૬-૨-૧૭ના રોજ ચેકથી હાઉસીંગ બોર્ડને ભરપાઈ કર્યા હતા. તમામ તેમની કક્ષાએથી માંગેલી માહિતી પણ પૂરી પાડી છે. તેમછતાં પણ સવા વર્ષ જેટલો સમય થઈ ગયો હોવાછતાં પણ આવાસ તો ઠીક પણ કશું જ કર્યુ નથી. ગુજરાત હાઉસીંગ બોર્ડ દ્વારા જે બ્રોસર આપવામાં આવ્યુ છે. તેમાં તેમની શરત મુજબ ૨૦ ટકા રકમ અરજી સાથે અને બાકીની રકમ ડ્રો થયા બાદ અને તેમાં જેનો નંબર લાગે તેમણે બે હપ્તામાં બોર્ડ જણાવે ત્યાં અરજદારે ભરવાના રહેશે. તેમ જણાવ્યું છે. તેમ છતાં ડ્રો તો કર્યો જ નથી અને અમારા ખાલી માતરના જ રહીશો પાસેથી ડ્રો વગર બીજા હપ્તા પેટે રૂ. ૯૫ હજાર રકમ લીધી છે. મકાન લેવાની આશાએ અમોએ આપી પણ દીધા હતા. તેમ છતાં પણ હજુ સુધી અમને કોઈ તેમના તરફથી યોગ્ય જવાબ મ‌ળતો નથી.
મુખ્યમંત્રી કાર્યાલયમાં પણ રજૂઆત કરાઇ છે
આ બાબતે સ્થાનિકો દ્વારા મુખ્યમંત્રી સુધી રજૂઆત કરી છે. તે વાતને પણ સમય થઈ ગયો. મુખ્યમંત્રીની કચેરીએથી શહેરી વિકાસ અને ગૃહનિર્માણ વિભાગ તરફથી હાઉસીંગ બોર્ડને લેખિતમાં સુચના આપવામાં આવી હોવા છતાં હજુ સુધી કોઈ લાભાર્થીઓ માટે કોઈને હમદર્દી જેવું નથી લાગતું તેવો વસવસો વ્યકત કર્યો હતો.
હાલ PMCની મંજૂરી માટે કાર્યવાહી હાથ ધરાઈ છે, ત્યારબાદ ડ્રોની તારીખ અંગે જાણ કરાશે
આ બાબતે રહીશો દ્વારા નાછૂટકે તાલુકા ઓનલાઈન સ્વાગત કાર્યક્રમમાં પોતાનો પ્રશ્ન મુક્યો તેમાં તેમને ગુજરાત હાઉસીંગ બોર્ડ તરફથી જવાબ એવો મળ્યો કે પ્રાથમિક ડિમાન્ડ સર્વેમાં ઈડબલ્યુએસ-૧ અને ઈડબલ્યુએસ-૨ના મકાનોનું આયોજન કરેલ હતું. પરંતુ પ્રાથમિક ડિમાન્ડ ઈડબલ્યુએસ-૧ની અરજીઓ ઓછી આવવાના કારણે તા. ૫-૪-૧૮ના વડી કચેરીના પત્ર નં. ૩૫૦-હા.ક.ઈ ધરા સદર સ્થળે ફક્ત ઈડબલ્યુએસ-૨ ના મકાનો જ બનાવવાનું મંજૂર કરવામાં આવ્યું હતું. ત્યારબાદ પ્લાનીંગ કરી જરૂરી નકશાઓ તૈયાર કરી હાલ પીએમસીની મંજુરી માટેની કાર્યવાહી હાથ ધરાઈ છે. ત્યારબાદ ડ્રોની તારીખથી આપને જાણ કરવામાં આવશે.
હજુ સુધી એક ઇંટ પણ મુકાઇ નથી
માતરના રહીશોએ જણાવ્યું હતું કે, અમો મોટાભાગના ભાડેના મકાનમાં રહીએ છીએ. ઉછીના, પાછીના, દાગીના ગીરવે મુકીને ઘરનું ઘર થાય તે માટે અમો અમારા પરસેવાની રકમ ભરી છે પરંતુ ગુજરાત હાઉસીંગ બોર્ડ દ્વારા દોઢ વર્ષ થઈ ગયો હોવા છતાં માતરમાં મધ્યમવર્ગીય યોજના થવાની હતી ત્યાં હજુ સુધી તેમની એક ઈંટ પણ મુકાઈ નથી.
જો નિર્ણય લેવામાં નહીં આવે તો આંદોલનઆ બાબતે સ્થાનિક રહીશોએ જણાવ્યું હતું કે, આ જવાબ તો અમોને ત્રણ મહિના પહેલા પણ આપ્યો હતો અને આ તાલુકા સ્વાગતમાં પણ જવાબ એક જ છે. આગામી ટૂંક સમયમાં આનો નિવેડો નહીં આવે તો, ગાંધી ચિંધ્યા માર્ગે આંદોલન કરીશુ અને અમારા રૂપિયા વ્યાજ સહિત પરત લઈશું.